ബൈപാസില് സിഗ്നലുകള് തകരാറില് പതിവായി ഗതാഗത കുരുക്കും അപകടവും കൊടുങ്ങല്ലൂര്: കൊടുങ്ങല്ലൂര് ബൈപാസില് സിഗ്നലുകള് പ്രവര്ത്തിക്കുന്നില്ല. ഇത് മൂലം ഗതാഗതക്കുരുക്കും അപകടവും ഇവിടെ പതിവാണ്. ചന്തപ്പുരയില് സിഗ്നല് തകരാറു മൂലം കഴിഞ്ഞ ആഴ്ച കാറും ബൈക്ക് കൂട്ടിയിടിച്ച് രണ്ട് പേര്ക്ക് പരുക്കേറ്റിരുന്നു. കഴിഞ്ഞ മാസം 28ന് പടാകുളം സിഗ്നല് കേടായി. തുടര്ന്ന് ഇതുവഴി ജോലി സ്ഥലത്തേക്കു പോകുകയായിരുന്ന ഭിന്നശേഷിക്കാരിയായ ആരോഗ്യ പ്രവര്ത്തകയ്ക്കു ലോറി ഇടിച്ചു പരുക്കേറ്റിരുന്നു. ഞായറാഴ്ച രാവിലെ ഗൗരീശങ്കര് സിഗ്നലും തകരാറിലായി. ഇവിടെയും വാഹനങ്ങള് അപകടത്തില്പെട്ടു. കോട്ടപ്പുറം മുതല് ചന്തപ്പുര വരെയുള്ള ബൈപാസ് സര്വീസ് റോഡിലൂടെ യാത്രക്കാര് സിഗ്നല് ഒഴിവാക്കി സഞ്ചരിക്കാന് ശ്രമിക്കുന്നതും അപകടത്തിനു കാരണമാകുന്നുണ്ട്. കോട്ടപ്പുറം പാലത്തിലൂടെ കൊടുങ്ങല്ലൂരിലേക്കു പ്രവേശിക്കുന്ന വാഹനങ്ങള് കോട്ടപ്പുറം സിഗ്നല് റൂട്ടിലൂടെയാണു ചന്തപ്പുരയിലേക്കും കൊടുങ്ങല്ലൂര് നഗരത്തിലേക്കും എത്തേണ്ടത്. എന്നാല് സിഗ്നലിലെ ഒരു മിനിറ്റ് ലാഭിക്കാന് പലരും സര്വീസ് റോഡ് ഉപയോഗിക്കുകയാണു ചെയ്യുന്നത്. പൊലീസും മോട്ടര് വാഹന വകുപ്പും മുന്പു ട്രാഫിക് നിയമം ലംഘനങ്ങള് പിടികൂടിയതോടെ അപകടങ്ങള് കുറഞ്ഞിരുന്നു. പരിശോധന കുറഞ്ഞതോടെ ലംഘനവും പതിവായി. സിഐ ഓഫിസ് ജംക്ഷനിലെ പൊലീസ് ക്യാമറയില് ഒട്ടേറെ സിഗ്നല് ജംപിങ് കേസുകള് പതിഞ്ഞതായി സൂചനയുണ്ട്. ട്രാഫിക് നിയമ ലംഘനത്തിനു പിടികൂടുന്ന വാഹനങ്ങള്ക്കു കര്ശന പിഴ ചുമത്തി, അപകടങ്ങള് കുറയ്ക്കണമെന്നാണു നാട്ടുകാരുടെ ആവശ്യം. Tags